Man langs pad op ‘teregstellingswyse’ doodgeskietDie oorlede man se bakkie (Foto: Heritage Protection Group, Facebook) ŉ Man is Woensdag oënskynlik koelbloedig doodgeskiet op die Marken-pad in die omgewing van Mokopane, Limpopo. Volgens die Heritage Protection Group (HPG), ŉ niewinsgewende organisasie wat misdaad bekamp, het die man (55) sowat 5 km buite Mokopane met sy Toyota-dubbelkajuitbakkie van die pad afgetrek nadat die voertuig oorverhit het. “Volgens ooggetuies het ’n wit bakkie langs die man stilgehou en hom koelbloedig op ’n kort afstand geskiet, waarna die twee verdagtes uitgeklim en vermoedelik net ’n pistool gebuit het,” sê HPG. “Die verdagtes het daarna in die voertuig gespring en in die rigting van Marken gejaag.” Lt.kol. Mamphaswa Seabi, polisiewoordvoerder, sê met die polisie se aankoms op die toneel het hulle die man se lewelose liggaam op die grond langs die bakkie aangetref. Die polisie het twee jaggewere, ammunisie, klere, water, whisky en slaapklere in die oorledene se bakkie aangetref. Dit lyk asof hy op pad was om te gaan jag (Foto: Heritage Protection Group, Facebook) “Die man het met sy gesig na bo gelê en daar was bloed op sy kop en gesig,” sê Seabi. Voorlopige ondersoeke het aan die lig gebring dat ’n beeswagter in die omgewing ’n geweerskoot gehoor en ’n wit Nissan-bakkie met ’n sleepwa opgemerk het, wat van die misdaadtoneel in die rigting van Marken weggejaag het. Dit is vermoedelik die bakkie waarin die verdagtes gery het. “Die motief vir die aanval en die daaropvolgende moord is in hierdie stadium onbekend.” ’n Patroondoppie is op die toneel gevind, maar die fabrikaat van die vuurwapen is nog nie vasgestel nie. “Die polisie het twee jaggewere, ammunisie, klere, water, whisky en slaapklere in die oorledene se bakkie aangetref. Dit lyk asof hy op pad was om te gaan jag.” Enigiemand met meer inligting wat tot die verdagtes se inhegtenisneming kan lei, kan die speurbevelvoerder van die Mahwelereng-polisiestasie, kapt. Shimane Alfred, by 071 678 3305 bel.